Karlmaður á sjötugsaldri sem var handtekinn vegna skotárásar í Hafnarfirði í gær var gert að sæta vistun á viðeigandi stofnun í fjórar vikur. Maðurinn var ekki yfirheyrður.
Héraðsdómur Reykjaness hefur úrskurðað að karlmaður á sjötugsaldri, sem var handtekinn vegna skotárásar í Hafnarfirði í gær, eigi að sæta vistun á viðeigandi stofnun í mánuð. Aðstoðaryfirlögregluþjónn hjá Ríkislögreglustjóra segir að vopnatilkynningum hafi fjölgað á undanförnum sex árum.
Maðurinn var leiddur fyrir dómara í Héraðsdómi Reykjaness á tíunda tímanum í morgun. Maðurinn var handtekinn í hádeginu í gær og því þurfti lögreglan á höfuðborgarsvæðinu að óska eftir gæsluvarðhaldi eða annarri vistun fyrir hádegi í dag eða láta manninn lausan. Úrskurðurinn kveður á um að maðurinn verði í fjórar vikur á stofnun. Lögreglan yfirheyrði manninn ekki samkvæmt upplýsingum fréttastofu. Hann var handtekinn eftir um fimm tíma umsátur lögreglu og sérsveitar fyrir utan heimili hans, eftir að hann skaut á bíl feðga á meðan þeir voru í honum og á annan mannlausan bíl. Feðgarnir sluppu ómeiddir. Málið er rannsakað sem tilraun til manndráps.
Runólfur Þórhallsson, aðstoðaryfirlögregluþjónn hjá greiningardeild Ríkislögreglustjóra, segir að veruleg aukning hafi orðið í vopnatilkynningum til lögreglu síðustu sex ár, meðal annars varðandi skotvopn í umferð.
Tölurnar sýna okkur það svart á hvítu að vopnatilkynningum svokölluðum hefur fjölgað á undanförnum árum. Við fylgjumst náið með þessari þróun en þetta er staðreynd. Allt frá 2016 þá sjáum við verulega aukningu í þessum vopnatilkynningum svokölluðu. Mestmegnis eru auðvitað hnífamál sem bera bróðurpartinn af þessu en það er líka veruleg aukning í þessu það sem tilkynnt er um skotvopn.
Þetta eru alvarleg mál sem eru að koma upp með styttra millibili en við erum vön.
sagði Runólfur sem var gestur Morgunútvarpsins á Rás tvö í morgun. Í umsátrinu í gær spiluðu samningamenn stórt hlutverk í að maðurinn ákvað að gefast upp.
Síðan höfum við verið til langs tíma með sérstaka samningamenn sem hafa fengið sérstaka þjálfun í þessu. Þetta eru bara lögreglumenn sem eru í öðrum störfum en tilheyra svokölluðum samningahópi. Þau æfa reglulega og fara núna, það er breyting sem orðið hefur undanfarin ár, fara með í öll útköll hjá sérsveitinni.
Samkvæmt heimildum fréttastofu var maðurinn vopnaður riffli. Runólfur segir að um 80 þúsund skotvopn séu skráð hér á landi.
Það er einhver tala sem er óskráð, þá vitum við að það er eitthvað um sem við köllum sjálfvirk vopn, hríðskotavopn. Það er eitthvað að þeim hér og við höfum verulegar áhyggjur af því.
Karlmaður á sjötugsaldri sem var handtekinn vegna skotárásar í Hafnarfirði í gær mun sæta vistun á viðeigandi stofnun í fjórar vikur. Maðurinn var ekki yfirheyrður.